Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2021/C 489/05)

Euroopan komissio on hyväksynyt tämän annetun asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”NOORD-HOLLANDSE GOUDA”

EU-nro: PDO-NL-0314-AM01 – 7. heinäkuuta 2021

SAN (X) SMM ( )

1. Nimi

”Noord-Hollandse Gouda”

2. Jäsenvaltio tai kolmas maa

Alankomaat

3. Maataloustuotteen tai elintarvikkeen kuvaus

3.1. Tuotetyyppi

Luokka 1.3 Juustot

3.2. Kuvaus 1 kohdassa nimetystä tuotteesta

”Noord-Hollandse Gouda” on gouda-tyyppistä juustoa (muodoltaan lieriömäinen tai kulmikas, paino 2,5–30 kg). Sen erityisominaisuudet ovat seuraavat:

— maku: aromaattinen, miellyttävä, suussa sulava, miedosta voimakkaaseen iästä riippuen. ”Noord-Hollandse Gouda” on vähemmän suolaista kuin muut goudajuustot;

— leikkauspinta: kun juusto leikataan, siinä näkyy koloja, mutta ne saattavat olla epätasaisin välein;

— kuori: juuston kuori on tiivis ja sileä, eikä siinä ole nähtävissä homekasvua. Erityisesti juuston säilyvyys on yksi sen merkittävimmistä ominaisuuksista;

— koostumus: Juusto täyttää juustoporan, ja se on tietyn vastuksen jälkeen hyvin joustavaa. Juustoa on perinteisesti kutsuttu ”pehmeäksi maitotuotteeksi” näiden sille tyypillisten ominaisuuksien vuoksi.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Noord-Hollandin laidunalueelta peräisin oleva runsaasti nurmea sisältävä lypsykarjan rehu on erittäin tärkeää Noord-Hollandse Gouda -juuston laadun kannalta. Tuotantoalueelta peräisin olevan karkearehun, kuten nurmen ja säilörehun, osuus on vähintään 50 prosenttia lypsylehmille vuosittain syötettävästä kuiva-aineesta. Täysrehu, joka koostuu ainoastaan kyseiseltä maantieteelliseltä alueelta peräisin olevista raaka-aineista, ei ole mahdollista, koska karja tarvitsee karkearehun lisäksi väkirehua. Väkirehua on niukasti, jos lainkaan, saatavilla kyseisellä maantieteellisellä alueella. Talvella maantieteelliseltä alueelta saatava rehu on säilörehua. Sellaisina vuosina, jolloin nurmen kasvuolot ovat heikot, saatetaan tarvita myös jonkin verran karkearehua alueen ulkopuolelta. Tästä syystä noudatetaan 50 prosentin vähimmäismäärää.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

”Noord-Hollandse Goudaa” valmistetaan ainoastaan Noord-Hollandin läänissä tuotetusta maidosta.

Maidon saavuttua juustomeijeriin se kuumennetaan 12 tunnin kuluessa enintään 30 sekunnin ajaksi 65 °C:n lämpötilaan tai tätä vastaavasti ja jalostetaan sen jälkeen juustomaidoksi. Maito vakioidaan tätä tarkoitusta varten rasvapitoisuuden mukaan, minkä seurauksena lopputuotteen rasvapitoisuus on 48–52 prosenttia kuiva-aineesta. Juustomaito pastöroidaan vähintään 72 °C:n lämpötilassa vähintään 15 sekunnin ajan (tai tätä vastaavasti). Maito juoksetetaan vasikan- tai mikrobijuoksetteen avulla 31–34 °C:n lämpötilassa. Tässä yhteydessä tapahtuva maidon valkuaisaineiden hajoaminen ja juoksettuminen on tyypillistä ”Noord-Hollandse Goudalle”. Juoksutteen valmistukseen ei saa käyttää yhdistelmä-DNA-tekniikalla luotuja tuotanto-organismeja, mukaan lukien mikro-organismit. Geneettisen muuntamisen avulla tuotettu juoksute on näin ollen poissuljettu.

Hapattamiseen käytetään LD-tyypin sekabakteeriviljelmää (Lactococcus lactis ssp. lactis ja/tai Lactococcus lactis ssp. cremoris, Leuconostoccus ssp. ja/tai Lactococcus lactis ssp. lactis biovar. diacetylactis).

Juoksettumisen avulla syntyvä juustomassa erotetaan herasta ja käsitellään ja pestään siten, että saadaan pikemminkin mieto kuin hapan maku (14 vuorokauden kuluttua pH on suurempi kuin 5,25). Massa puristetaan muotteihin, ja siitä tehdään oikean muotoinen ja halutun painoinen. Tuloksena saatava juusto upotetaan suolaliemeen, kunnes sen suolapitoisuus on keskimäärin alle 3,3 prosenttia kuiva-aineesta. Kuiva-aineen suolapitoisuus on enintään 3,6 prosenttia.

”Noord-Hollandse Goudaa” kypsytetään luonnollisesti vähintään 14 °C:n lämpötilassa vähintään 4 viikkoa ja enintään 18 kuukautta.

Maidon tuotanto, jalostus ja juuston valmistus tapahtuvat kokonaisuudessaan kyseisellä maantieteellisellä alueella, kuten on perinteisesti ollut tapana.

3.5. Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

”Noord-Hollandse Goudan” leikkaaminen, esipakkaaminen ja kypsytys voi tapahtua joko Noord-Hollandissa tai sen ulkopuolella sillä edellytyksellä, että jatkojalostaja käyttää kattavaa hallinnollista valvontajärjestelmää, jolla kuluttajalle taataan leikatun ”Noord-Hollandse Goudan” tarkastusmerkissä olevan ainutlaatuisen numero- ja kirjainyhdistelmän jäljitys sekä tuotteen alkuperä.

3.6. Tuotteen, johon rekisteröity nimi viittaa, merkintöjä koskevat erityiset säännöt

Jokaiselle Noord-Hollandse Gouda -juustolle annetaan kaseiinimerkki ennen juustomassan puristamista. Merkissä on nimityksen ”Noord-Hollandse Gouda” lisäksi yksilöllinen aakkosnumeerinen, digitaalinen tai digitaalis-graafinen tunniste, joka on yhdistelmä kirjaimia ja nousevassa järjestyksessä eteneviä numeroita.

Jos käytetään joustavia etikettejä, niissä on oltava näkyvä merkintä ”Noord-Hollandse Gouda” ja EU:n SAN-tunnus.

Jos juustoa myydään paloiteltuna ja esipakattuna, esipakkaukseen on merkittävä tuotenimi ”Noord-Hollandse Gouda” sekä EU:n SAN-tunnus.

4. Maantieteellisen alueen tarkka rajaus

Hakemuksen kohteena oleva maantieteellinen alue on Alankomaiden lääni Noord-Holland.

5. Yhteys maantieteelliseen alueeseen

”Noord-Hollandse Goudan” erityispiirteet, erityisesti miellyttävä maku, sille ominainen tiiviin kuoren muodostuminen ja ainutlaatuinen koostumus johtuvat Noord-Hollandin laidunalueen maidon koostumuksesta ja ”Noord-Hollandse Goudan” valmistuksessa käytetystä reseptistä. ”Noord-Hollandse Goudan” erityisominaisuuksien vuoksi kuluttajat ovat valmiita maksamaan laatuerosta korkeamman hinnan.

Eritelmän julkaisutiedot

(asetuksen 6 artiklan 1 kohdan toinen alakohta)

Beschermde Oorsprongsbenaming (BOB) Noord-Hollandse Gouda (rvo.nl)

(1) EYVL L 179, 19.6.2014, s. 17.